Source: https://www.socpoist.sk/2127-menu/55419s?prm2=29264&sword=&insurance_kind=0&target_group=0&life_sit=0&kriterium=all&page=34
Timestamp: 2020-01-26 03:16:36+00:00
Document Index: 2835325

Matched Legal Cases: ['§ 50', '§ 48', '§ 32', '§ 34', '§ 48', '§ 50']

Nárok na materské po skončení nemocenského poistenia
20.11.2009 | Nemocenské poistenie	| Matka, Nezamestnaný
Som dlhodobo práceneschopná z dôvodu rizikového tehotenstva. Očakávaný deň pôrodu mám určený na 16. apríla 2010. Na materskú dovolenku by som mala nastúpiť 5. marca 2010. Nárok na nemocenské mi vznikol z ochrannej lehoty po skončení nemocenského poistenia zo zamestnania. Zamestnaná som bola od 3. septembra do 25. októbra 2008 (53 dní) a od 1. novembra 2008 do 31. júla 2009 (273 dní). Medzitým som bola vedená v evidencii nezamestnaných na úrade práce. Budem mať nárok na materské?
V zmysle § 50 zákona č. 461/2003 Z. z. o sociálnom poistení (ďalej len „zákon“) v znení zákona č. 449/2008 Z. z., ak poistenkyni zaniklo nemocenské poistenie v období tehotenstva, má nárok na materské od začiatku šiesteho týždňa pred očakávaným dňom pôrodu určeným lekárom alebo odo dňa pôrodu, ak porodila skôr, ak
jej trvala ochranná lehota ku dňu začiatku šiesteho týždňa pred očakávaným dňom pôrodu určeným lekárom alebo skutočným dňom pôrodu alebo
ku dňu začiatku šiesteho týždňa pred očakávaným dňom pôrodu určeným lekárom alebo skutočným dňom pôrodu poberala nemocenské alebo ošetrovné.
Poistenkyňa, ktorá je tehotná, alebo ktorá sa stará o narodené dieťa, má v zmysle § 48 ods. 1 a 2 zákona v znení neskorších predpisov, nárok na materské, ak v posledných dvoch rokoch pred pôrodom bola nemocensky poistená najmenej 270 dní. Poistenkyni vzniká nárok na materské od začiatku šiesteho týždňa pred očakávaným dňom pôrodu určeným lekárom, najskôr od začiatku ôsmeho týždňa pred týmto dňom, a ak porodila skôr, odo dňa pôrodu. Nárok na materské spravidla zaniká uplynutím 28. týždňa od vzniku nároku na materské.
V zmysle § 32 ods. 2 písm. b) zákona ochranná lehota poistenkyne, ktorej nemocenské poistenie zaniklo v období tehotenstva, je šesť mesiacov.
V zmysle § 34 ods. 6 zákona poistenkyni, ktorá je dočasne práceneschopná v období šiestich týždňov pred očakávaným dňom pôrodu určeným lekárom, zaniká nárok na nemocenské od začiatku šiesteho týždňa pred očakávaným dňom pôrodu určeným lekárom, ak jej vznikol nárok na materské.
Podmienku 270 dní nemocenského poistenia ustanovenú v § 48 ods. 1 zákona v znení zákona č. 555/2007 Z. z. spĺňate.
Ak Vaše nemocenské poistenie zaniklo v období tehotenstva, za predpokladu, že budete poberať nemocenské až do 4. marca 2010, splníte podmienku nároku na materské, uvedenú v § 50 písm. b) zákona v znení zákona č. 449/2008 Z. z. a nárok na materské Vám vznikne 6 týždňov pred očakávaným dňom pôrodu, ak pôrod nenastane skôr.